钦定古今图书集成/明伦汇编/氏族典/第242卷 > 张俭
## 钦定古今图书集成/明伦汇编/氏族典/第242卷 > 张俭

按《辽史张俭传》：俭，宛平人，性端悫，不事外饰。统和十
四年，举进士第一，调云州幕官。故事，车驾经行，长吏
当有所献。圣宗猎云中，节度使进曰：“臣境无他产，惟
幕僚张俭，一代之宝，愿以为献。”先是，上梦四人侍侧，
赐食人二口，至闻俭名，始悟。召见，容止朴野，访及世
务，占奏三十馀事。由此顾遇特异，践历清华，号称明
干。开泰中，累迁同知枢密院事。太平五年，出为武定
军节度使，移镇大同。六年，入为南院枢密使，拜左丞
相，封韩王。帝不豫，受遗诏辅立太子，是为兴宗。拜太
师、中书令，加尚父，徙王陈。俭在相位二十馀年，裨益
为多。致政归第，重熙十二年薨。